Veldtog Afrikaans se nuutste veldtog is hier! – Pieter Cloete
Home / Afrikaanse flieks en Teater / Veldtog Afrikaans se nuutste veldtog is hier!
Afrikaans is #onmisbaar – dink na oor die waarde van JOU taal
Jou taal gee jou unieke menswees vastrapplek … dis wie jy is en waar jy emosioneel tuis voel en getuig van jou kulturele hartklop. In die jongste reklameveldtog plaas Veldtog Afrikaans (wat die mooi, lekker, egtheid en eiesoortigheid van Afrikaans vier en uitbou) die kollig op dit wat Afrikaans vir al sy sprekers onmisbaar maak. Daardie eienskappe van my taal wat dit vir my moontlik maak om my gedagtes te verwoord, om konsepte te verstaan sodat ek dit kan toepas, wat my deel maak van 'n spesifieke taalgemeenskap.
Die gee net 'n kykie agter die skerms op van die mense wat deel is van die veldtog en wat in die reklameveldtog gebruik word en is geneem tydens die opnames. Hulle is: Johan Jack Smith (redakteur Taalgenoot), Marlene le Roux (uitvoerende hoof, Kunstekaap), Sinki Mlambo (ambassadeur vir Afrikaans), Mia de Villiers (leerder), Heindrich Wyngaard (joernalis, skrywer) en Sandra Prinsloo (ikoon & aktrise).
Met Veldtog 3 bou ons voort op die #onmisbaar-tema, maar ons vra nou meer spesifiek dat mense sal nadink oor die WAARDE van die taal vir hulle. Milanie Vosloo, projekbestuurder, Veldtog Afrikaans sê: "Hierdie kontemporêre veldtog sal jou opnuut opgewonde oor en trots op jou taal maak. Nege mense uit alle vlakke, beroepe en kulture vertel hoe taal aan hulle identiteit gee, wat die waarde van Afrikaans vir hulle is en hoe hulle hierdie besondere taal geniet. Hulle verwys veral na die opvoedkundige, ekonomiese en kulturele waarde van Afrikaans. Soos reeds uit ons vorige veldtogte duidelik was, is taal meer as die woorde wat ons praat. Dis ons wortels én ons vlerke: daarom onlosmaaklik deel van ons identiteit."
Neem deel en gee JOU taal 'n stem
Ons nooi jou en jou lesers/luisteraars om op ons sosiale media-platforms (Facebook/Instagram) met die hutsmerk #onmisbaar deel te neem en vir ons te vertel: "Wat maak JOU taal vir JOU spesiaal?" So, neem deel en gee JOU taal die stem wat dit verdien!
Op Afrikaans.com (www.afrikaans.com) verken ons die Afrikaanse taalhutspot waar ons die lig sal laat val op die groot verskeidenheid binne ons vriendelike, hartlike taalfamilie – van Griekwa-Afrikaans tot Kaaps, skryf en -streektaal … ook praattaal. Hier kan jy die oorsprong en die wye landskap van Afrikaans leer ken en ontdek. Verryk jouself op Afrikaans.com waar jy jou kennis oor jou taal kan uitbrei.
Die webtuiste, www.afrikaans.com – waar die publiek alles oor die Afrikaanse leefwêreld kan vind.
* Veldtog Afrikaans is 'n inisiatief van Dagbreek Trust wat jare gelede in die lewe geroep is om Afrikaans te ondersteun en te bevorder. Veldtog Afrikaans bring reeds sedert 2015 die waarde van die taal onder ons aandag.